KUS LOOMAD ELAVAD?

**Sihtgrupp:** 4-7-aastased

**Aeg:** aastaringselt

**Algus:** loomaaia läänevärav (Ehitajate tee 150)

**Läbiviimise koht:** loomaaed

**Läbiviija(d):** loomaaia loodushariduse spetsialist(id)

**Hind:** 50 eurot

**Kestus:** 60-90 min

**Grupi suurus:** kuni 20 last

**Õppekeel:** eesti keel

**Seos riikliku õppekavaga**: Õppevaldkond „Mina ja keskkond“ Loomad: erinevad elupaigad ja eluviisid, välimus, kasv, areng.

Üldoskused: Tunnetus- ja õpioskused.

**Programmi lühitutvustus:** Loomaaed on koduks paljudele loomadele erinevatest elukeskkondadest. Programmi käigus vaadeldakse loomi ja neile kujundatud kodu loomaaias ning võrreldakse seda loodusliku elukeskkonnaga. Lapsed õpivad seostama looma välimust ja käitumist tema elukeskkonnaga ja saavad teada, et erinevatel loomadel on erinevad vajadused. Praktilise ülesande käigus leiavad lapsed loomadele sobiva elupaiga.

**Meetodid:** õppetunnis kasutatakse avastusõppe meetodeid.

**Eesmärgid:**

* Laps tunneb pildi järgi erinevaid elukeskkondi (mets, mäestik, vihmamets, kõrb, jäävöönd).
* Laps nimetab erinevates elupaikades elavaid loomi ja kirjeldab neid.
* Laps toob näiteid erinevates elupaikades valitsevate tingimuste kohta.
* Laps suhtub ümbritsevasse keskkonda hoolivalt ning käitub seda säästvalt.

**Õppevahendid ja –materjalid:**

kaameli vm looma karv, linnu sulg, krokodilli hammas, mao kest jne, loomade pildid, elukeskkondade pildid.

**Tegevuse kirjeldus:**

1. **Sissejuhatus**

Juhendajad tutvustavad loomaaias kehtivaid reegleid ja eelolevat programmi. Vajadusel jagatakse rühm kaheks (olenevalt laste arvust). (5 min)

1. **Teema arendus**

Õppekäik

* Suundutakse õppekäigule loomaaeda, kus tutvutakse loomaaia asukatega ning jutustatakse põnevaid lugusid nende elust.
* Põhjalikumalt räägitakse just erinevate elukeskkondade esindajatest. Pööratakse tähelepanu looma välimusele ja tema eluviisile ning elukeskkonnas valitsevatele tingimustele. (70 min)

Praktiline ülesanne

* Iga laps saab ühe looma pildi. Vaadatakse koos üle, kas kõik lapsed tunnevad piltidel olevaid loomi. Juhendaja tutvustab erinevate elukeskkondade pilte. Koos arutletakse, millised tingimused selles keskkonnas valitsevad ja missugused loomad seal elavad.
* Lapsed leiavad oma loomale õige elukeskkonna (näiteks: juhendaja näitab kõrbe pilti, oma loomapildi tõstavad üles need lapsed, kelle loom elab kõrbes). (10 min)
1. **Kokkuvõte**

Tunni lõpus arutletakse, mida lapsed tunnis teada said, mis oli nende jaoks eriti huvitav, mis meeldis vähem ning kas õppetunni eesmärgid said täidetud. (5 min)

**Tagasiside:** Õpetajal/rühma saatjal on võimalus pärast loomaaia külastust anda tagasisidet e-kirja teel.

**Info õpetajale (saatjale):** Enne loomaaeda tulekut palume õpilastele selgitada, et õppeprogramm on õppetund, millel on kindel teema ja eesmärgid ning kus on erinevaid tegevusi ja ülesandeid. Loomaaias kehtivad reeglid, millest tuleb juhinduda <https://tallinnzoo.ee/kulastajale/kulastamiseeskirjad/>. Programmi ajal peab õpetaja aitama distsipliini hoida. Kui õppeprogrammil osalevad erivajadustega lapsed, palume sellest teada anda programmi broneerimisel.